Héraðið Gríms Hákonarsonar er meðal átta mynda sem keppa um Drekaverðlaunin á kvikmyndahátíðinni í Gautaborg sem fer fram dagana 24. janúar til 3. febrúar nk . Hátíðin er sú stærsta á Norðurlöndunum og verður nú haldin í 43. skipti . Drekaverðlaunin eru stærstu peningaverðlaun sem þekkjast á kvikmyndahátíðum , en þau nema einni milljón sænskra króna ( rúmum 13 milljónum íslenskra króna ) . Aðrar myndir í aðalkeppninni í ár eru Disco eftir Jorunn Myklebust Syversen , Beware of Children eftir Dag Johan Haugerud , A Perfectly Normal Family eftir Malou Reymann , Games People Play eftir Jenni Toivoniemi , Uje eftir Henrik Schyffert , Charter eftir Amanda Kernell og Psychosis in Stockholm eftir Maria Back . Leikarinn Stellan Skarsgård , sem vann til Golden Globe verðlauna nýverið fyrir hlutverk sitt í sjónvarpsþáttaröðinni Chernobyl , hlýtur heiðursverðlaunin “ Nordic Honorary Dragon Award ” í ár . Tvisvar sinnum hefur íslensk mynd unnið verðlaunin en það voru myndir Dags Kára Péturssonar , Voksne mennesker ( 2006 ) og Nói albinói ( 2003 ) . “ Það er mikill heiður fyrir okkur að keppa um Drekaverðlaunin . Ég hef áður sýnt myndir á hátíðinni en þetta er í fyrsta skipti sem ég er með mynd í aðalkeppninni , þannig að maður er óneitanlega spenntur . ” segir Grímur Hákonarson Héraðið hefur verið á ferð og flugi frá því að hún var frumsýnd á kvikmyndahátíðinni í Toronto í september sl . Hún hefur meðal annars verið sýnd á kvikmyndahátíðum í Evrópu , Bandaríkjunum , Indlandi , Kína og víðar . Klapptré er sjálfstæður miðill sem birtir fréttir , viðhorf , gagnrýni og tölulegar upplýsingar um íslenska kvikmynda - og sjónvarpsbransann . Ritstjóri og ábyrgðarmaður er Ásgrímur Sverrisson .